
LIETUVOS JAUNŲJŲ ADVOKATŲ ASOCIACIJOS

2010-2011 m. VEIKLOS ATASKAITA

2011 m. vasario 21 d.

Mieli LJAA nariai,
Mūsų veiklos tikslai įpareigoja mus būti veržliais, dinamiškais, atviriems naujovėms, iššūkiams bei nuolat tobulėti. Norisi pasidžiaugti, kad praėjusiais veiklos metais kaip niekad tokie ir buvome. 

Praėjusiame visuotiniame narių susirinkime patvirtinus LJAA ilgalaikę strategiją ir veiklos planą, pagaliau turime aiškias veiklos gaires, atsakėme sau į klausimus, kas mes tokie esame, kokią veiklą vykdome ir norime vykdyti ateityje bei kokių tikslų siekiame.
Praėjusiais metais pradėtas aktyvus bendravimas su regionų advokatais, atnaujinti paskutinio mėnesio penktadienio seminarai, į gyvenimą paleistas mūsų naujasis tinklalapis. Negali nedžiuginti ir tas faktas, kad per šiuos metus narių skaičius išaugo vos ne dvigubai ir dabar siekia jau 139.
Kaip niekad aktyviai bendradarbiauta su Advokatų taryba, to sėkmingas rezultatas – didelio dėmesio ir pasisekimo sulaukęs renginys – kartu su Advokatų taryba rugsėjo mėn. bendrai organizuota konferencija Advokatūros veiklos klausimais. 

Trumpai tariant, buvome aktyvūs, matomi, girdimi, augantys ir tobulėjantys. Žemiau pateikiama detali 2010-2011 m. asociacijos veiklos apžvalga. 

1. Veiklos prioritetai ir tikslai 2010-2011 m. 
Praėjusiame LJAA visuotiniame narių susirinkime LJAA valdyba išskyrė tokius pagrindinius LJAA tikslus 2010-2011 metams:

· Pasitvirtinti LJAA ilgalaikę strategiją bei veiklos planą

· Kartu su Advokatų Taryba, nustatyti tarpusavio bendradarbiavimo gaires ir principus

· Surengti konferenciją kartu su Advokatų taryba
· Suorganizuoti 3 tradicinius LJAA renginius ir kartu su paskutinio mėnesio penktadienio susitikimais seminarus, skirtus praktinių įgūdžių lavinimui

· Atnaujinti komunikacijos bazę ir pradėti naujų narių pritraukimą, ypač regionuose

· Surengti 1-2 susitikimus / renginius regionuose 

· Pagerinti LJAA finansinę situaciją
· Pasitvirtinti LJAA valdymo struktūrą bei įdarbinti LJAA administratorių.

2. Valdymas ir administracija

2010 m. balandžio 23 d. vykusiame visuotiniame susirinkime į LJAA valdybą vietoje ilgamečio LJAA valdybos nario Elijaus Burgio likusiai kadencijai buvo išrinktas Nerijus Zaleckas, kuris itin aktyviai ir sėkmingai įsitraukė į valdybos veiklą ir kuravo LJAA marketingą ir komunikaciją. Nuo birželio mėn. valdybai taip pat talkino Inga Visockytė, kuri pavadavo motinystės atostogose esančią mūsų iždininkę Eglę Neverbickienę. 
Kaip buvo numatyta LJAA valdybos iškeltuose metiniuose tiksluose, LJAA valdyba pasitvirtino LJAA valdymo struktūrą (1 priedas) su aiškiu funkcijų ir pareigų tarp valdybos narių paskirstymu ir priskyrimu. Tikimės, kad tai užtikrins efektyvesnį valdybos narių darbą bei atskaitomybę mūsų nariams už jų kuruojamą LJAA veiklos sritį. 

Praėjusiais metais LJAA taip pat buvo nuolatinai įdarbinta LJAA administratorė – Monika Dapkutė, kuri yra nepakeičiamas ramstis LJAA valdybai, organizuojant renginius bei vykdant kitas reikalingas užduotis. 

Siekiant tinkamai organizuoti rinkimus asociacijos visuotiniuose narių susirinkimuose, valdyba paruošė LJAA prezidento ir valdybos narių rinkimų tvarką (2 priedas), kuri bus teikiama tvirtinti ateinančiame visuotiniame narių susirinkime. 

3. Nariai

Asociacijos narių skaičius padidėjo kaip niekad ženkliai – šiuo metu turime 139 narius. Per pastaruosius metus LJAA gretas papildė 48 nariai.

Nors reikėtų pasidžiaugti dėl taip išaugusio narių skaičiaus, vis dar tenka apgailestauti, kaip ir praėjusiais metais, kad kol kas LJAA nariai buriasi daugiausia iš Vilniaus regiono. 
Siekiant pritraukti naujus narius, LJAA valdyba dalyvavo Advokatų tarybos organizuojamuose įvadiniuose seminaruose naujai į sąrašus įtrauktiems advokatų padėjėjams. Taip pat buvo suorganizuotas 1 susitikimas su Šiaulių advokatais. Ateinančiais metais planuojami susitikimai su Panevėžio, Klaipėdos, Kauno regionų advokatais ir advokatų padėjėjais. 

LJAA valdyba taip pat paruošė LJAA Garbės Narių skyrimo tvarką (3 priedas). Tikimės, kad tai padės asociacijai išlaikyti santykius su buvusiais nariais bei padidinti LJAA ir jo veiklos žinomumą bei matomumą ir, žinoma, įvairiapusišką paramą mūsų asociacijai.
4. Komunikacija

Praėjusiais metais aktyviai buvo atliekami LJAA vizualinio įvaizdžio knygos, naujo tinklalapio kūrimo bei kitų komunikacijos priemonių parengimo/atnaujinimo darbai. To pasėkoje, turime atnaujintą LJAA įvaizdį (logo, marketinginė medžiaga ir kt.), naują LJAA tinklalapį ir aktyviai veikiantį LJAA puslapį Facebook‘e.
5. Renginiai

2010-2011 m. įvyko 2 tradiciniai LJAA renginiai – LJAA sezono uždarymas bei LJAA Kalėdos. 
Jau antrą kartą LJAA sezono uždarymo proga buvo surengtas LJAA Protų mūšis, kuriame varžėsi net 15 jungtinių jaunųjų advokatų komandų iš įvairių advokatų kontorų. Renginys ir šį kartą buvo itin sėkmingas, todėl planuojama jį padaryti vienu iš tradicinių LJAA renginių. Taip pat svarstome „eksportuoti“ šį renginį į įvairius regionus ir rengti jį kituose Lietuvos miestuose.
Buvo atnaujinta paskutinio mėnesio penktadienio susitikimo tradicija – įvyko 3 tokie susitikimai – seminarai: „Streso valdymas“, „Profesionali prezentacija ARBA Kaip kalbėti, kad tavęs klausytų“ ir „Praktiniai sutarčių rengimo aspektai“. Renginiai buvo gausiai lankomi ir itin sėkmingi, tad ši tradicija bus tęsiama ir 2011-2012 m. 

Pirmą kartą kartu su Advokatų taryba 2010 m. rugsėjo 10-11 d. buvo suorganizuota konferencija Advokatūros veiklos klausimais: „Lietuvos Advokatūra šiandien ir rytoj: iššūkiai ir galimybės“. Tai buvo bene svarbiausias įvykis ir renginys mūsų veikloje praėjusiais metais. Konferencijoje dalyvavo apie 100 advokatų ir advokatų padėjėjų iš visos Lietuvos, joje buvo aptartos ir išdiskutuotos daugelis šiuo metu itin aktualių Lietuvos Advokatūros problemų. Kadangi renginys buvo itin pavykęs ir naudingas, tikimės, kad tokio pobūdžio susibūrimas galėtų tapti kasmetiniu renginiu Lietuvos advokatūros bendruomenėje. 
Viena iš naujai planuojamų LJAA renginių iniciatyvų 2011-2012 m. – LJAA Gimtadienio (kovo 17 d.) pažymėjimas ir LJAA Garbės narių inauguracijos ceremonija.

6. Bendradarbiavimas su Advokatų Taryba

Kaip ir praėjusiais metais, valdyba santykiams su Advokatų Taryba skyrė ypatingai didelį dėmesį. Buvo bendraujama tiek su Advokatų tarybos pirmininku ir nariais atskiruose susitikimuose, taip pat ne kartą valdybos atstovai dalyvavo Advokatų tarybos posėdžiuose. 
Esame dėkingi Advokatų tarybai už paramą mūsų veiklai ir iniciatyvoms. Dėka šios paramos, mūsų organizacijai pavyko žengti didelį žingsnį veiklos efektyvumo ir kokybės gerinimo prasme.
7. Santykiai su kitomis organizacijomis
Praėjusiais metais LJAA toliau palaikė santykius su Europos jaunųjų advokatų asociacija (EYBA), kurios nare mūsų asociacija yra nuo 1994 metų. Taip pat užmegzti santykiai su Lietuvos teisėjų padėjėjų asociacija. Kaip visuomet, į tradicinius mūsų renginius kviesti atstovai ir iš kitų teisininkų organizacijų, tačiau pripažintina, kad didesnio dėmesio šiai sričiai LJAA šiais metais nebuvo skirta, kadangi prioritetas buvo teikiamas asociacijos vidinių klausimų sprendimui. Santykių su kitomis organizacijomis plėtojimas – bus vienas iš prioritetinių tikslų ateinantiems metams. 
8. Metinė finansinė atskaitomybė

Detali Asociacijos finansų apžvalga pateikiama Iždininkės paruoštoje 2010 m. veiklos finansinėje ataskaitoje.

9. Veiklos prioritetai ir tikslai 2011-2012 m. 
Kaip ir praėjusiais metais, LJAA valdyba išskiria tokius pagrindinius LJAA veiklos prioritetus bei tikslus ateinantiems metams:

· Asociacijos plėtra narių skaičiumi ir į regionus, profesinio ir socialinio bendravimo skatinimas

· Advokatų ir advokatų padėjėjų praktinių įgūdžių lavinimas (retorika, derybos, komunikacija, etiketas ir pan.)

· Visapusiškas bendradarbiavimas su Advokatų Taryba ir pagalba Advokatūros veiklos vidaus klausimais ir santykiuose su išore 

· Asociacijos narių (advokatų ir advokatų padėjėjų) interesų atstovavimas

· Dalyvavimas Asociacijos nariams ir Advokatūrai aktualioje įstatymų leidyboje, kvalifikuotos nuomonės reiškimas

· Advokato, kaip profesijos, įvaizdžio gerinimas
· Bendradarbiavimas su kitomis teisininkų organizacijomis
Vadovaudamasi aukščiau išdėstytais prioritetais, be kita ko, valdyba sieks: 

· Padidinti narių skaičių iš regionų

· Suorganizuoti bent 3-4 susitikimus ar renginius regionuose

· Suorganizuoti 3 tradicinius LJAA renginius ir kartu su paskutinio mėnesio penktadienio susitikimais seminarus, skirtus praktinių įgūdžių lavinimui
· Surengti konferenciją kartu su Advokatų taryba

· Surengti Esė konkursą Advokatūros veiklos klausimais

· Pritraukti lėšų asociacijos veiklos finansavimui iš ES institucijų/fondų

· Kartu su Advokatų Taryba, paruošti advokatų įvaizdžio gerinimo strategiją

· Kitų tikslų pagal Valdybos patvirtintą metų veiklos planą.
Norėčiau padėkoti visai valdybai už nuoširdų ir pasiaukojantį darbą praėjusiais metais, o nariams - už aktyvumą ir palaikymą. 

Nuoširdžiai norėtųsi tikėtis, kad praėję LJAA veiklos metai - tik pradžia visų didelių darbų ir ateinantys metai bus ne mažiau aktyvūs ir sėkmingi. 

Itin laukiame daugiau iniciatyvų iš pačių narių. Asociacijos egzistuoja ne dėl to, kad egzistuotų, o tam, kad kurtų pridėtinę vertę savo nariams. Tačiau tą pridėtinę vertę kurti galima tik visiems kartu, tad noriu paraginti visus pasinaudoti proga, asociacijos teikiamomis galimybėmis, aktyviau deklaruoti savo interesus, savo poreikius ir realizuoti savo idėjas.
Pagarbiai
LJAA Prezidentė

Simona Oliškevičiūtė-Cicėnienė

